2022. gada 1. janvārī

Trīs no latviešiem TOP 15 sestajā pasaules kausa posmā

Eberspacher pasaules kausa sestā posma pirmā sacensību diena noslēdzās ar vīriešu sacensībām, kurās starp 32 sportistiem par godalgām cīnījās arī visi četri latvieši: Kristers Aparjods, Gints Bērziņš, Riks Kristens Rozītis un Artūrs Dārznieks.

Pirmajā braucienā no latviešiem labākais rezultāts Kristeram Aparjodam, kurš uzrādīja otro labāko starta laiku, bet, pieļaujot nelielu kļūdu pirms apļa, sestajā virāžā, sportists finišēja ar 11. labāko laiku [+0.446]. Tūlīt aiz komandas biedra, 12. pozīcijā Artūrs Dārznieks, kas veica labu braucienu, pieļaujot vien dažas neprecizitātes [+0.451]. Rikam Kristenam Rozītim nelielas kļūdas un finišā 14. vieta [+0.465]. Savukārt Gints Bērziņš, veicot vizuāli labu braucienu, spēja finišēt 19. pozīcijā [+0.539].

Pirmā brauciena līderis austrietis Niko Glaišers (Nico Gleirscher), finišējot 52.121 sekundē. Otrajā vietā, austrietim piekāpjoties par 0.170 sekundēm, itālis Dominiks Fišnallers (Dominik Fischnaller), bet trešajā pozīcijā – vācietis Johanness Ludvigs (Johannes Ludwig) [+0.228].

Otrajā braucienā Kristers Aparjods uzrāda septīto labāko finiša laiku, kas divu braucienu summā latvietim ļauj pakāpties par trīs pozīcijām un izcīnīt astoto vietu [+0.391]. Tūlīt aiz komandas biedra, devītajā vietā, pakājoties par desmit pozīcijām, Gints Bērziņš, kuram otrajā braucienā izdevās uzrādīt ceturto labāko finiša laiku [+0.431]. Riks Kristens Rozītis trases aukšdaļā pieļava kļūdu un divu braucienu summā izcīnīja 15. vietu [+0.621], bet Artūram Dārzniekam otrajā braucienā 22. labākais laiks un divu braucienu summā 19. pozīcija.

Pasaules kausa uzvarētājs – vācietis Johanness Ludvigs (Johannes Ludwig) [1:44.679]. Otrajā un trešajā vietā austrieši – Niko Glaišers (Nico Gleirscher) [+0.068] un Volfgangs Kindls (Wolfgang Kindl) [+0.181].

Svētdien, 2. janvārī sacensības turpināsies ar sieviešu sacensībām un komandu stafeti. Latvijas Nacionālās kamaniņu sporta izlases startiem seko līdzi tiešraidē **TV4** un interneta portālā **Sportacentrs.com**.

Svētdiena, 2. janvāris

10.30 Pirmais brauciens - Sievietes  
11.55 Otrais brauciens – Sievietes  
13.50 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456